তথ্যবিবরণী নম্বর : ৩৩৭

**গত দুই বছরে উন্নয়নের জন্য তালিকা করে বহু প্রকল্প নেয়া হয়েছে**

**-- পানি সম্পদ প্রতিমন্ত্রী**

বরিশাল, ৮ মাঘ (২২ জানুয়ারি) :

পানি সম্পদ প্রতিমন্ত্রী কর্নেল (অব.) জাহিদ ফারুক বলেছেন, তিনি দায়িত্ব নেয়ার পর গত দুই বছরে বরিশাল সদর উপজেলার রাস্তাঘাট, স্কুল, মাদ্রাসা, মাঠ, পুকুর, মসজিদের উন্নয়নের জন্য তালিকা করে বহু প্রকল্প হাতে নিয়েছেন। স্থানীয় সরকার যখন এগুলোর অ্যাপ্রুভাল দিয়ে দিবে তখন কাজগুলো শুরু হবে।

আজ বরিশাল সদর উপজেলার চরকাউয়া ইউনিয়নের আশ্রয়ন প্রকল্পে শীতার্তদের মাঝে কম্বল বিতরণ অনুষ্ঠানে প্রধান অতিথির বক্তব্যে প্রতিমন্ত্রী এসব কথা বলেন।

নিজ সংসদীয় এলাকায় নদীভাঙন রোধে বিভিন্ন প্রকল্প বাস্তবায়নের কথা তুলে ধরে তিনি বলেন, তিনি দক্ষিণাঞ্চলের মানুষ, নদী ভাঙন কবলিত এলাকার মানুষের দুঃখ কষ্টগুলোর বিষয়ে তিনি জানেন।’

প্রতিমন্ত্রী বলেন, বঙ্গবন্ধুর সোনার বাংলা বাস্তবায়নে মাননীয় প্রধানমন্ত্রী রাত দিন কাজ করে যাচ্ছেন। পদ্মা সেতুর কাজ আগামী বছর শেষ হয়ে যাবে। তখন সেটি দিয়ে গাড়ি-ট্রেন চলবে। দক্ষিণাঞ্চলের মানুষ ট্রেনে চড়বে।

করোনা ভাইরাসের ভ্যাকসিন নিয়ে তিনি বলেন, যে ভ্যাকসিন বের হয়েছে, তারমধ্যে ২০ লাখ গত বুধবার দেশে পৌঁছেছে। আরো ৫০ লাখ ফ্রেব্রুয়ারির ৬ তারিখে পৌঁছাবে।

জাহিদ ফারুক বলেন, গ্রামের মানুষ হিসেবে আপনাদের মনের জোর অনেক। তারপরও সংক্রমণ রোধে ও নিজে সুস্থ থাকতে মাস্ক ব্যবহার করার ওপর তিনি গুরুত্বারোপ করেন।

মহানগর যুবলীগের যুগ্ম আহ্বায়ক আলহাজ মাহমুদুল হক খান মামুন, জেলা ছাত্রলীগের সিনিয়র সহ-সভাপতি জোবায়ের আব্দুল্লাহ জিন্নাহ, মহানগর ছাত্রলীগের নেতা মাহাদ-সহ রাজনৈতিক ও সামাজিক নেতৃবৃন্দ এ সময় উপস্থিত ছিলেন।

#

আসিফ/নাইচ/রফিকুল/সেলিম/২০২১/২০৪০ ঘণ্টা

তথ্যবিবরণী নম্বর : ৩৩৬

**ভূমিহীন ও গৃহহীনদের ঘর বিশ্বের এক অনন্য উদাহরণ**

**---খাদ্যমন্ত্রী**

নওগাঁ, ৮ মাঘ (২২ জানুয়ারি) :

গৃহহীন ও ভূমিহীনদের জন্য তৈরি করা ঘর সারা বিশ্বে এক অনন্য উদাহরণ হয়ে থাকবে। এর ফলে প্রথম পর্যায়ে সারা দেশের প্রায় ৭০ হাজার আশ্রয়হীন মানুষ ঠিকানা খুঁজে পাবেন। মুজিব বর্ষে প্রধানমন্ত্রীর সবচেয়ে বড় উপহার এটি।

আজ নওগাঁর নিয়ামতপুর উপজেলার চৌড়া কশবা এলাকায় ভূমিহীনদের জন্য তৈরি বাড়ি পরিদর্শন শেষে এসব কথা বলেন খাদ্যমন্ত্রী সাধন চন্দ্র মজুমদার।

মন্ত্রী আরো বলেন, পর্যায়ক্রমে সারা দেশে ৮ লাখ পরিবার এমন ঘর পাবে। পরিদর্শনে গিয়ে তিনি নতুন করে তৈরি করা বাড়িগুলো ঘুরে দেখে সন্তোষ প্রকাশ করেন।

এ সময় উপজেলা নির্বাহী অফিসার জয়া মারিয়া পেরেরা, উপজেলা চেয়ারম্যান ফরিদ আহমেদ, উপজেলা প্রকল্প বাস্তবায়ন অফিসার মোঃ তরিকুল ইসলাম-সহ স্থানীয় প্রশাসন ও রাজনৈতিক নেতৃবৃন্দ উপস্থিত ছিলেন।

#

সুমন/নাইচ/রফিকুল/আব্বাস/২০২১/২০৪৩ ঘণ্টা

তথ্যবিবরণী নম্বর : ৩৩৫

**২০৪১ সালের আগেই দেশ হবে 'সোনার বাংলা'**

**-- তথ্যমন্ত্রী**

ঢাকা, ৮ মাঘ (২২ জানুয়ারি) :

তথ্যমন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, 'দেশের মানুষের সম্মিলিত প্রচেষ্টায় ২০৪১ সালের আগেই বঙ্গবন্ধুকন্যা প্রধানমন্ত্রীর নেতৃত্বে বাংলাদেশ বঙ্গবন্ধুর স্বপ্নের সোনার বাংলা হিসেবে গড়ে উঠবে বলে আশা করা যায়।'

মন্ত্রী আজ রাজধানীতে লা মেরিডিয়ান হোটেলে 'জুনিয়র চেম্বার ইন্টারন্যাশনাল-জেসিআই বাংলাদেশ' এর নবনির্বাচিত কমিটির অভিষেক অনুষ্ঠানে প্রধান অতিথির বক্তৃতায় একথা বলেন।

ড. হাছান জেসিআই তরুণদের বলেন, 'শুধু নিজের বা নিজের পরিবারের জন্যই নয়, স্বপ্ন দেখতে হবে সমগ্র দেশ ও দেশের মানুষের জন্য। তাহলেই দেশ তার কাঙ্ক্ষিত ঠিকানায় পৌঁছবে।'

মন্ত্রী বলেন, ‘২০০৮ সালের খাদ্যঘাটতির বাংলাদেশ আজ প্রধানমন্ত্রী শেখ হাসিনার নেতৃত্বে খাদ্যউদ্বৃত্তের দেশ। বঙ্গবন্ধুকন্যার সুদক্ষ নেতৃত্বে আমরা করোনা মোকাবিলা সক্ষমতায় দক্ষিণ এশিয়ায় প্রথম ও বিশ্বে ২০তম। দেশের এই অভূতপূর্ব অগ্রগতির ধারা অক্ষুণ্ণ রাখতে তারুণ্যের অমিত শক্তি সবসময়ই অত্যন্ত গুরুত্বপূর্ণ।'

অনুষ্ঠানে বিশেষ অতিথি হিসেবে প্রধানমন্ত্রীর বিশেষ সহকারী ব্যারিস্টার শাহ আলী ফরহাদ বক্তব্য রাখেন। নবনির্বাচিত জেসিআই প্রেসিডেন্ট নিয়াজ মোর্শেদ এলিট, ভাইস প্রেসিডেন্ট ইমরান কাদির, ফরচুন সু'জ এর চেয়ারম্যান মোহাম্মদ মিজানুর রহমান প্রমুখ এ সময় তরুণদের উদ্দেশ্যে উৎসাহমূলক বক্তৃতা দেন।

#

আকরাম/নাইচ/রফিকুল/সেলিম/২০২১/২০৩০ ঘণ্টা

তথ্যবিবরণী নম্বর : ৩৩৪

বার্লিন কৃষিমন্ত্রীদের কনফারেন্স

**বৈশ্বিক খাদ্য নিরাপত্তা নিশ্চিত করতে উন্নত দেশগুলোকে সহযোগিতা বৃদ্ধির আহ্বান কৃষিমন্ত্রীর**

ঢাকা, ৮ মাঘ (২২ জানুয়ারি) :

বৈশ্বিক খাদ্য নিরাপত্তা নিশ্চিত করতে উন্নত দেশগুলোকে উন্নয়নশীল ও স্বল্পোন্নত দেশে বিনিয়োগ ও সহযোগিতা বৃদ্ধির আহ্বান জানিয়েছেন কৃষিমন্ত্রী ড. মোঃ আব্দুর রাজ্জাক। কৃষিমন্ত্রী আজ ‘১৩তম বার্লিন কৃষিমন্ত্রীদের সম্মেলনে’ এ আহ্বান জানান।

জার্মান ফেডারেল মিনিস্ট্রি অভ্‌ ফুড অ্যান্ড এগ্রিকালচার (বিএমইএল) এ সম্মেলনের আয়োজন করে।

কোভিড-১৯ পরিস্থিতির কারণে এবার ভার্চুয়ালি কনফারেন্সটি অনুষ্ঠিত হয়েছে। বিশ্বের ৮০টিরও বেশি দেশের কৃষিমন্ত্রী ও ১৪টি আন্তর্জাতিক সংস্থার প্রতিনিধিবৃন্দ এ সম্মেলনে অংশগ্রহণ করে। কৃষিমন্ত্রীর নেতৃত্বে বাংলাদেশের প্রতিনিধি দলে ছিলেন কৃষিসচিব মোঃ মেসবাহুল ইসলাম এবং অতিরিক্ত সচিব মোঃ রুহুল আমিন তালুকদার।

কৃষিমন্ত্রী ড. রাজ্জাক করোনা মোকাবিলায় কৃষিক্ষেত্রে বাংলাদেশ সরকারের উদ্যোগ তুলে ধরে তাঁর বক্তৃতায় বলেন, সরকার দেশের মানুষের খাদ্য নিরাপত্তা নিশ্চিত করতে সফল হয়েছে। কিন্তু বৈশ্বিক খাদ্য নিরাপত্তা নিশ্চিত করতে হলে বিশ্বের সকলের সম্মিলিত প্রচেষ্টা প্রয়োজন। সেজন্য, উন্নত দেশগুলোকে উন্নয়নশীল ও স্বল্পোন্নত দেশের পাশে দাঁড়াতে হবে। উন্নয়নশীল দেশের কৃষির উন্নয়ন, এগ্রো-প্রসেসিং, কৃষিযান্ত্রিকীকরণ ও ফুড ভ্যালু চেইন শক্তিশালী করতে উন্নত দেশগুলোকে বিনিয়োগ ও সহযোগিতা বৃদ্ধি করে এগিয়ে আসতে হবে।

খাদ্য সংকটের ব্যাপারে ‘আগাম কার্যকর সতর্কব্যবস্থা’ গড়ে তোলার আহ্বান জানিয়ে তিনি আরো বলেন, স্থানীয় ও আন্তর্জাতিক পর্যায়ে সম্ভাব্য খাদ্য সংকটের ব্যাপারে ‘আন্তর্জাতিক কার্যকর সতর্কব্যবস্থা’ গড়ে তোলা প্রয়োজন।

সম্মেলনে স্বাগত বক্তব্য রাখেন জার্মান ফেডারেল মিনিস্টার অব ফুড অ্যান্ড এগ্রিকালচার জুলিয়া ক্লোকনার। জাতিসংঘের মহাসচিব আন্তোনিও গুতেরেস, বিশ্ব স্বাস্থ্য সংস্থার মহাপরিচালক টেড্রোস আধানম গেব্রিয়াসুস, বিশ্ব খাদ্য কর্মসূচির নির্বাহী পরিচালক ডেভিড বিসলি, খাদ্য ও কৃষি সংস্থার মহাপরিচালক কিউ দোংয়ু, কৃষি ও গ্রামীণ উন্নয়ন বিষয়ক ইইউ কমিশনার জানুস্জ উজসিচোস্কি প্রমুখ বক্তব্য রাখেন।

উল্লেখ্য, জার্মান সরকারের আয়োজনে ৫দিনব্যাপী (১৮-২২ জানুয়ারি) ১৩তম ‘গ্লোবাল ফোরাম ফর ফুড অ্যান্ড এগ্রিকালচার (জিএফএফএ)’ অনুষ্টিত হয়েছে। ‘মহামারি এবং জলবায়ু পরিবর্তনের এই সময়ে কীভাবে বিশ্বকে খাওয়ানো যায়’ এই শিরোনামে কৃষি-খাদ্য বিষয়ক বিশ্বের অন্যতম বৃহৎ এ সম্মেলনে ৯০টির বেশি দেশ ও আন্তর্জাতিক সংস্থা অংশগ্রহণ করেছে। গত ৫ দিনে বিভিন্ন দেশের উচ্চ পর্যায়ের প্রতিনিধিবৃন্দ একটি ‘যৌথ ইশতেহার (কমিউনিক)’ প্রস্তুত করেছে।

‘কৃষিমন্ত্রীদের কনফারেন্সে’ ৩টি বিষয়কে এবারের ‘যৌথ ঘোষণায়/ইশতেহারে’ গুরুত্ব দিয়ে একসাথে কাজ করার প্রত্যয় ব্যক্ত করা হয়। প্রথমটি হচ্ছে কোভিড-১৯ মোকাবিলা করে খাদ্য নিরাপত্তা নিশ্চিত করা।

দ্বিতীয়টি হলো ভবিষ্যতে মহামারি থেকে দূরে থাকতে ‘ওয়ান হেলথ এপ্রোচ’ গ্রহণ। এবারের সম্মেলনে বিশ্ব স্বাস্থ্য সংস্থা (WHO), খাদ্য ও কৃষি সংস্থা (FAO) এবং প্রাণিস্বাস্থ্যের বিশ্ব সংস্থা (OIE) এর মধ্যে সম্পর্ক জোরদার এবং প্রাণির স্বাস্থ্য সুরক্ষা ও বন্যপ্রাণির ঝুঁকি থেকে মুক্ত থাকার উপর গুরুত্বারোপ করা হয়।

শেষটি হলো জলবায়ু পরিবর্তনের বিরূপ প্রভাব মোকাবিলায় টেকসই উৎপাদন ব্যবস্থা গড়ে তুলতে একসাথে কাজ করার ঘোষণা।

#

কামরুল/নাইচ/মোশারফ/সেলিম/২০২১/২০০০ ঘণ্টা

তথ্যবিবরণী নম্বর : ৩৩৩

**সিরিজ জয়ে টাইগারদের ক্রীড়া প্রতিমন্ত্রীর অভিনন্দন**

ঢাকা, ৮ মাঘ (২২ জানুয়ারি) :

করোনা পরিস্থিতিতে দীর্ঘ বিরতির পর ওয়েস্ট ইন্ডিজের বিপক্ষে এক ম্যাচ বাকি থাকতেই ২-০ তে সিরিজ জয় নিশ্চিত করায় বাংলাদেশ ক্রিকেট দলের খেলোয়াড়, কোচ ও ম্যানেজারসহ সংশ্লিষ্ট সকলকে অভিনন্দন জানিয়েছেন যুব ও ক্রীড়া প্রতিমন্ত্রী মোঃ জাহিদ আহসান রাসেল ।

প্রতিমন্ত্রী আজ নিজ বাস ভবন থেকে ওয়েস্ট ইন্ডিজের বিপক্ষে বাংলাদেশ ক্রিকেট দল সিরিজ নিশ্চিত করায় আনন্দিত ও গর্ববোধ করেন । তিনি বাংলাদেশ ক্রিকেট দলের সার্বিক সাফল্য কামনা করেন।

#

আরিফ/নাইচ/মোশারফ/আব্বাস/২০২১/১৯৫৭ ঘণ্টা

তথ্যবিবরণী নম্বর : ৩৩২

**বিশ্ব বাণিজ্য সংস্থার সহায়তায় আন্তর্জাতিক বাণিজ্যকে সুসংহত করতে হবে**

**---পররাষ্ট্র প্রতিমন্ত্রী**

ঢাকা, ৮ মাঘ (২২ জানুয়ারি) :

পররাষ্ট্র প্রতিমন্ত্রী মোঃ শাহ্‌রিয়ার আলম বলেছেন, বিশ্ব বাণিজ্য সংস্থার সহায়তায় ‘এশিয়া সহযোগিতা সংলাপের (Asia Cooperation Dialogue-ACD) অন্তর্ভুক্ত দেশসমূহে একটি টেকসই এবং স্থিতিশীল সরবরাহ ব্যবস্থা প্রতিষ্ঠা করে আন্তর্জাতিক বাণিজ্যকে আরো সুসংহত করতে হবে।

‘নতুন স্বাভাবিক, নিরাপদ ও স্বাস্থ্যসম্মত পর্যটন’ (The New Normal and Safe and Healthy Tourism) শীর্ষক এসিডি’র ১৭তম মন্ত্রী পর্যায়ের ভার্চুয়াল বৈঠকে পররাষ্ট্র প্রতিমন্ত্রী মোঃ শাহ্‌রিয়ার আলম এসব কথা বলেন। গতকাল তুরস্কের আয়োজনে অনুষ্ঠিত এ বৈঠকে সভাপতিত্ব করেন তুরস্কের পররাষ্ট্রমন্ত্রী মেভলু চাভুসৌলু।

এ সময় পররাষ্ট্র প্রতিমন্ত্রী বলেন, কোভিড-১৯ মহামারি উদ্ভূত ক্ষয়ক্ষতি মোকাবিলায় দেশীয় পর্যটনগুলোর উন্নয়ন একটি অন্যতম সম্ভাব্য উপায় হতে পারে। তিনি জানান, কোভিড-১৯ মহামারির ফলে ২০২০ সালে বাংলাদেশের এই উদীয়মান পর্যটন খাতের মোট ক্ষতি প্রায় ১৮০ বিলিয়ন টাকা। শাহরিয়ার আলম বলেন, পর্যটন খাতকে পুনরুজ্জীবিত করার লক্ষ্যে সরকার ২০২০-২১ অর্থবছরের বাজেটে প্রায় ৩ হাজার ৬৮৮ কোটি টাকা বরাদ্দ করেছে। তিনি উল্লেখ করেন, বাংলাদেশের ঐতিহ্যবাহী হস্তশিল্প, প্রাকৃতিক সম্পদ এবং ধর্মীয় ও সাংস্কৃতিক স্থাপনাগুলো পর্যটন শিল্পকে সমৃদ্ধ করেছে।

বৈঠকে প্রতিমন্ত্রী রোহিঙ্গা সংকট সমাধানে বিশ্ব নেতৃবৃন্দকে এগিয়ে আসার জন্য আহ্বান জানান। তিনি উল্লেখ করেন, রোহিঙ্গা সমস্যার স্থায়ী সমাধান রোহিঙ্গা প্রত্যাবাসনে নিহিত রয়েছে। ব্যাপক সংখ্যক রোহিঙ্গাদের উপস্থিতিতে বাংলাদেশের গুরুত্বপূর্ণ কক্সবাজারের পর্যটন এলাকা পরিবেশগত বিপর্যয়ের সম্মুখীন হচ্ছে। শাহরিয়ার আলম বলেন, সকলের সদিচ্ছাই পারে বিশ্ব থেকে সন্ত্রাসবাদ এবং গণহত্যার মতো সকল প্রকার সহিংস কার্যক্রম বন্ধ করতে। তিনি বলেন, প্রধানমন্ত্রী শেখ হাসিনার গতিশীল নেতৃত্বে বাংলাদেশ সরকার ‘সংযোগ এবং আঞ্চলিকতা’র প্রতি সর্বোচ্চ অগ্রাধিকার দিয়ে বাংলাদেশকে একটি আঞ্চলিক কেন্দ্র হিসেবে প্রতিষ্ঠিত করতে বদ্ধপরিকর।

এ সময় জাতিসংঘের বিশ্ব পর্যটন সংস্থা ও বিশ্ব স্বাস্থ্য সংস্থার সুপারিশসমূহ এবং অন্যান্য আন্তর্জাতিক সংস্থার উদ্যোগগুলোকে বিবেচনা করে করোনা মহামারির দীর্ঘমেয়াদি আর্থ-সামাজিক প্রভাব নিরসনের লক্ষ্যে সকল সেক্টরে নতুন স্বাভাবিক অবস্থায় (The New Normal) ফিরে আসার প্রয়োজনীয়তার ওপর জোর দেওয়া হয়। এ বৈঠকে অর্থনৈতিক পুনরুদ্ধার প্রক্রিয়ায় মহামারি দ্বারা সবচেয়ে বেশি ক্ষতিগ্রস্ত পর্যটন খাতকে একটি অপরিহার্য স্তম্ভ হিসেবে বিবেচনা করার বিষয়ে গুরুত্বারোপ করা হয়।

টেকসই অর্থনীতি ও আন্তর্জাতিক বাণিজ্য এবং সুরক্ষিত ভ্রমণ ও পর্যটন নিশ্চিত করার মাধ্যমে এসিডি অঞ্চলে সহযোগিতা অব্যাহত রাখতে বৈঠকে উপস্থিত নেতৃবৃন্দ একমত পোষণ করেন। এসিডি’র বৈঠকে আরো উপস্থিত ছিলেন- তুরস্ক, কম্বোডিয়া, ভুটান, নেপাল, থাইল্যান্ড, আফগানিস্তান, শ্রীলংকা, মিয়ানমার, কুয়েত, বাহরাইন, কাজাখস্তান, লাওস ও ইরানের পররাষ্ট্রমন্ত্রীবৃন্দ এবং মালয়েশিয়া, জাপান, ভিয়েতনাম, চীন, রাশিয়া, সংযুক্ত আরব আমিরাত ও ইন্দোনেশিয়ার পররাষ্ট্র প্রতিমন্ত্রীবৃন্দ।

#

তৌহিদুল/নাইচ/মোশারফ/আব্বাস/২০২১/১৭৫২ ঘণ্টা

তথ্যবিবরণী            নম্বর : ৩৩১

**আওয়ামী লীগের রাজনীতি; মাটি ও মানুষের রাজনীতি**

**---তথ্য প্রতিমন্ত্রী**

সরিষাবাড়ি (জামালপুর), ৮ মাঘ (২২ জানুয়ারি) :

তথ্য প্রতিমন্ত্রী ডা. মোঃ মুরাদ হাসান বলেছেন, যে কোনো দুর্যোগ দুর্বিপাকে মানুষের পাশে অতন্দ্র প্রহরীর ন্যায় পাশে আছে শেখ হাসিনা ও বাংলাদেশ আওয়ামী লীগ। বন্যা-খরায় যেভাবে পাশে পেয়েছেন  শীতার্তদের কষ্ট লাঘব করতেও এ দল আপনাদের পাশে থাকবে। কারণ আওয়ামী লীগের রাজনীতি হলো মাটি ও মানুষের রাজনীতি।

আজ সকালে উপজেলার পোগলদিঘা ইউনিয়নের বয়ড়া ইসরাইল আহাম্মদ উচ্চ বিদ্যালয় মাঠে  শীতার্তদের মাঝে শীত বস্ত্র বিতরণকালে প্রতিমন্ত্রী এসব কথা বলেন।

তিনি বলেন, যারা মানুষের পাশে না দাঁড়িয়ে ষড়যন্ত্র ও অপপ্রচার করছে তাদের রাজনীতি শেষ হয়ে গেছে। একদিন এ দেশের মাটি থেকে মুছে যাবে তাদের নাম।

উপজেলা নির্বাহী অফিসার শিহাব উদ্দিন আহম্মেদের সভাপতিত্বে অনুষ্ঠানে বক্তৃতা করেন উপজেলা যুবলীগের সিনিয়র সহ-সভাপতি ফরিদ আহাম্মেদ, পোগলদিঘা ইউপি চেয়ারম্যান সামস উদ্দিন, মহাদান ইউনিয়ন আওয়ামী লীগের সভাপতি আজমত আলী মাস্টার, বীর মুক্তিযোদ্ধা লুৎফর রহমান লুলু প্রমুখ নেতৃবৃন্দ।

#

তুহিন/নাইচ/মোশারফ/আব্বাস/২০২১/১৭০১ ঘণ্টা

তথ্যবিবরণী নম্বর : ৩৩০

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ৮ মাঘ (২২ জানুয়ারি) :

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ১৪ হাজার ৮৪৬ জনের নমুনা পরীক্ষা করে ৬১৯ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৫ লাখ ৩০ হাজার ৮৯০ জন।

গত ২৪ ঘণ্টায় ১৫জন-সহ এ পর্যন্ত ৭ হাজার ৯৮১ জন এ রোগে মৃত্যুবরণ করেছেন।

করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ৪ লাখ ৭৫ হাজার ৫৬১ জন।

#

দলিল/নাইচ/মোশারফ/আব্বাস/২০২১/১৭০০ ঘণ্টা

তথ্যবিবরণী            নম্বর : ৩২৯

**‘বঙ্গবন্ধু শেখ মুজিব কুইজ’ প্রতিযোগিতা**

**গতকালের বিজয়ীদের তালিকা**

ঢাকা, ৮ মাঘ (২২ জানুয়ারি) :

          জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্‌যাপন জাতীয় বাস্তবায়ন কমিটির উদ্যোগে মুজিববর্ষ উপলক্ষ্যে আয়োজিত গতকালের অনলাইনভিত্তিক ‘বঙ্গবন্ধু শেখ মুজিব কুইজ’ প্রতিযোগিতার কুইজের স্মার্টফোন বিজয়ী পাঁচজন হলেন : দিনাজপুরের আসিফ ইনজামাম, সিরাজগঞ্জের মাহমুদুল হাসান লিমন, সাতক্ষীরার মো: আমিনুর রহমান, কুমিল্লার মাজহারুল ইসলাম মনসুর এবং গাইবান্ধার নাজমা আক্তার জাহান ।

          গতকালের কুইজে ৮২ হাজার ১১৬ জন প্রতিযোগী অংশগ্রহণ করেন।

          স্মার্টফোন বিজয়ী পাঁচজনসহ ১০০ জিবি মোবাইল ডাটা বিজয়ী ১০০ জনের ছবিযুক্ত নামের তালিকা জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্‌যাপন জাতীয় বাস্তবায়ন কমিটির ওয়েবসাইট [https://mujib100.gov.bd](https://mujib100.gov.bd/) অথবা [https://quiz.priyo.com](https://quiz.priyo.com/) থেকে জানা যাবে।

#

মোহসিন/কামাল/রেজ্জাকুল/শামীম/২০২১/১৫৫২ ঘণ্টা

তথ্যবিবরণী নম্বর : ৩২৮

**রোহিঙ্গাদের দ্রুত প্রত্যাবাসনে মিয়ানমার অঙ্গীকারাবদ্ধ**

**ঢাকা, ৮** মাঘ **(২২** জানুয়ারি**) :**

মিয়ানমারের আন্তর্জাতিক সহযোগিতা বিষয়ক মন্ত্রী কাইয়া টিন জানিয়েছেন, ২০১৭ সালে দু’দেশের মধ্যে সম্পাদিত চুক্তির ভিত্তিতে মিয়ানমার রোহিঙ্গাদের প্রত্যাবাসনে অঙ্গীকারাবদ্ধ। বাংলাদেশসহ প্রতিবেশি দেশের সাথে শান্তিপূর্ণ সহাবস্থান ও পারস্পরিক স্বার্থসংশ্লিষ্ট সমস্যা সমাধানে মিয়ানমার প্রতিজ্ঞাবদ্ধ বলেও তিনি উল্লেখ করেন।

সম্প্রতি পররাষ্ট্রমন্ত্রী ড. এ কে আব্দুল মোমেনকে লেখা এক পত্রে তিনি এ কথা জানিয়েছেন।

কাইয়া টিন গত ১৯ জানুয়ারি অনুষ্ঠিত চীন, মিয়ানমার ও বাংলাদেশের মধ্যে ত্রিপক্ষীয় বৈঠকের মাধ্যমে মিয়ানমারের বাস্তুচ্যুত রোহিঙ্গা জনগোষ্ঠীর দ্রুত প্রত্যাবাসন শুরুর আশা প্রকাশ করেন। তিনি বলেন, বাংলাদেশের পররাষ্ট্রমন্ত্রীর ন্যায় তিনিও মনে করেন, করোনা মহামারির কারণে নজিরবিহীন চ্যালেঞ্জ মোকাবিলায় বিশ্বব্যাপী বিভিন্ন জাতির মধ্যে পারস্পরিক সংহতি ও সহযোগিতা প্রয়োজন।

#

তৌহিদুল/কামাল/রেজ্জাকুল/শামীম/২০২১/১৫২৫ ঘণ্টা

তথ্যবিবরণী নম্বর : ৩২৭

**রাষ্ট্রদূত শাহাবুদ্দিন আহমদ এর সাথে জাইসের প্রেসিডেন্টের সাক্ষাৎ**

টোকিও (জাপান), ২২ জানুয়ারি:

জাপানে নিযুক্ত বাংলাদেশের রাষ্ট্রদূত শাহাবুদ্দিন আহমদ এর সাথে আজ টোকিওস্থ বাংলাদেশ দূতাবাসে জাপান ইন্টারন্যাশনাল কোঅপারেশন সেন্টার (জাইস) এর প্রেসিডেন্ট সাচিকো ইয়ামানো সাক্ষাৎ করেন।

রাষ্ট্রদূত শাহাবুদ্দিন আহমদ বাংলাদেশের মানবসম্পদ উন্নয়নে বিশেষ করে সরকারি কর্মকর্তাদের সক্ষমতা বৃদ্ধিতে উচ্চশিক্ষার জন্য বৃত্তি প্রদানসহ বিভিন্ন কার্যক্রমের জন্য জাইসের প্রতি কৃতজ্ঞতা জানান। জাপানে উচ্চশিক্ষা শেষ করে জেডিএস ফেলোগণ সরকারের বিভিন্ন পর্যায়ে সুনামের সাথে কাজ করছেন। জেডিএস ফেলোগণ তাঁদের অর্জিত জ্ঞান ও অভিজ্ঞতা কাজে লাগিয়ে জাপান-বাংলাদেশ সম্পর্ক আরো শক্তিশালী করতে সাহায্য করবে বলে রাষ্ট্রদূত আশা প্রকাশ করেন।

এবছর জেডিএস প্রোগ্রামের তৃতীয় পর্ব সমাপ্ত হবে। চতুর্থ পর্ব যথাসময়ে শুরু এবং এর পরিধি ও সংখ্যা বৃদ্ধির জন্য জাইসের প্রেসিডেন্টকে অনুরোধ জানান তিনি।

জাইসের প্রেসিডেন্ট বলেন, জাইস ও বাংলাদেশ দূতাবাস দুদেশের মধ্যে বন্ধুত্বপূর্ণ সম্পর্কোন্নয়ন ও প্রশিক্ষণ বিষয়ে আরো গভীরভাবে সম্পৃক্ত থেকে কাজ করবে। পরে তিনি মুজিববর্ষ উপলক্ষ্যে দূতাবাসে স্থাপিত ‘বঙ্গবন্ধু কর্নার’ পরিদর্শন করেন এবং পরিদর্শন বইতে স্বাক্ষর করেন। রাষ্ট্রদূত তাকে জাপানি ভাষায় প্রকাশিত জাতির পিতা বঙ্গবন্ধু শেখ মুজিবুর রহমানের ‘অসমাপ্ত আত্মজীবনী’ ও মুজিববর্ষের স্মারক উপহার দেন।

উল্লেখ্য, ২০০১ সাল থেকে জাইস, জাপান সরকারের ওডিএ অর্থায়নের মাধ্যমে বাংলাদেশ সিভিল সার্ভিস, বিচার বিভাগ ও বাংলাদেশ ব্যাংকের কর্মকর্তাদের জন্য হিউম্যান রিসোর্স ডেভেলপমেন্ট স্কলারশিপ বাই জাপানিজ গ্রান্ট এইড (জেডিএস) প্রদান করে আসছে। প্রতি বছর ৩০ জন কর্মকর্তা জাপানের বিভিন্ন বিশ্ববিদ্যালয়ে জনপ্রশাসন, অর্থনীতি, আইন, ফিন্যান্স ইত্যাদি বিষয়ে মাস্টার্স কোর্স সম্পন্ন করেন। এছাড়া সাম্প্রতিককালে জাইস জেডিএস ফেলোদের জন্য পিএইচডি প্রোগ্রামও চালু করেছে। এখন পর্যন্ত মোট ৪১৭ জন কর্মকর্তা মাস্টার্স কোর্স এবং ৯ জন কর্মকর্তা পিএইচডি কোর্সে অংশগ্রহণ করার সুযোগ পেয়েছে।

জাইসের ব্যবস্থাপনা পরিচালক ইশিরো জুন, উপপরিচালক সাকুরাই তাকিইউকি এবং দূতাবাসের ইকনমিক মিনিস্টার সৈয়দ নাসির এরশাদসহ অন্যান্য কর্মকর্তাগণ এ সময় উপস্থিত ছিলেন।

#

শিপলু/কামাল/রেজ্জাকুল/খোরশেদ/২০২১/১২৩০ ঘণ্টা

তথ্যবিবরণী নম্বর : ৩২৬

**আয়োডিনের দাম কমালো বিসিক**

ঢাকা, ৮ মাঘ (২২ জানুয়ারি):

আয়োডিনযুক্ত লবণের প্রধান উপাদান পটাসিয়াম আয়োডেটের (আয়োডিন) দাম কমিয়ে পুনঃনির্ধারণ করেছে বাংলাদেশ ক্ষুদ্র ও কুটির শিল্প কর্পোরেশন (বিসিক)।

পরিমিত মাত্রায় আয়োডিনযুক্ত লবণ উৎপাদন ও নায্যমূল্যে ভোক্তাপর্যায়ে সরবরাহ নিশ্চিতকল্পে   
১ জানুয়ারি হতে প্রতি কেজি পটাসিয়াম আয়োডেটের মূল্য তিন হাজার টাকার পরিবর্তে দুই হাজার পাঁচশত টাকা নির্ধারণ করা হয়েছে।

২০ জানুয়ারি বিসিক এক পত্রে এতথ্য জানিয়েছে।

#

বারিক/কামাল/রেজ্জাকুল/খোরশেদ/২০২১/১১৩০ ঘণ্টা

তথ্যবিবরণী নম্বর : ৩২৫

**জাতীয় প্রশিক্ষণ দিবসে প্রধানমন্ত্রীর বাণী**

**ঢাকা, ৮** মাঘ **(২২** জানুয়ারি**) :**

প্রধানমন্ত্রী শেখ হাসিনা আগামীকাল ২৩ জানুয়ারি জাতীয় প্রশিক্ষণদিবস উপলক্ষ্যে নিম্নোক্ত বাণী প্রদান করেছেন :

“বাংলাদেশ প্রশিক্ষণ ও উন্নয়ন সমিতি (বিএসটিডি) ২৫তম জাতীয় প্রশিক্ষণ দিবস ও ৪০তম প্রতিষ্ঠাবার্ষিকী   
উদ্‌যাপন করছে জেনে আমি আনন্দিত।

সর্বকালের সর্বশ্রেষ্ঠ বাঙালি, জাতির পিতা বঙ্গবন্ধু শেখ মুজিবুর রহমান স্বাধীনতাত্তোর বাংলাদেশ পুনর্গঠন এবং ক্ষুধা ও দারিদ্র্যমুক্ত বাংলাদেশ গড়ার প্রত্যয়ে প্রাথমিক পর্যায়ে যে সকল পদক্ষেপ গ্রহণ করেছিলেন তার মধ্যে দেশের উত্তরাঞ্চলে পল্লী উন্নয়নভিত্তিক প্রশিক্ষণ ও গবেষণা কেন্দ্র প্রতিষ্ঠা অন্যতম। তিনি যথার্থই অনুভব করেছিলেন যে, গ্রামভিত্তিক বাংলাদেশের সার্বিক অর্থনৈতিক উন্নয়নে প্রশিক্ষণ ও গবেষণার কোন বিকল্প নাই।

অর্থনৈতিক প্রবৃদ্ধির পাশাপাশি মানবসম্পদ উন্নয়ন আওয়ামী লীগ সরকারের উন্নয়ন এজেন্ডার মূল লক্ষ্য। বিশ্বায়ন, জলবায়ু পরিবর্তন, মুক্তবাজার অর্থনীতি, তথ্যের অবাধ প্রবাহ এবং প্রযুক্তি হস্তান্তরের প্রেক্ষাপটে আন্তর্জাতিক সম্পর্ক উন্নয়নসহ দেশের সার্বিক উন্নয়ন নিশ্চিতকরণে প্রয়োজন দক্ষ মানবসম্পদ। আমাদের সরকার গবেষণালব্ধ ফলাফলের ভিত্তিতে জনপ্রশাসনের কর্মকর্তাদের জ্ঞান ও দক্ষতা বৃদ্ধির লক্ষ্যে প্রশিক্ষণের ওপর গুরুত্ব দিচ্ছে। এ লক্ষ্যে প্রশিক্ষণখাতে বরাদ্দ বাড়ানোর পাশাপাশি প্রশিক্ষণ প্রতিষ্ঠানসমূহের নানাবিধ উন্নয়ন ও সংস্কার কার্যক্রম বাস্তবায়ন করা হচ্ছে। সরকার গত অর্থবছরে ২৩.৬ শতাংশ বাজেট বরাদ্দ মানবসম্পদ উন্নয়নের সাথে সম্পৃক্ত খাতসমূহ যেমন শিক্ষা ও প্রযুক্তি, স্বাস্থ্য ও পরিবার কল্যাণ, নারী ও শিশু, সমাজকল্যাণ, যুব ও ক্রীড়া উন্নয়ন, সংস্কৃতি, শ্রম ও কর্মসংস্থান ইত্যাদি ক্ষেত্রে ব্যয় করেছে।

দক্ষতা উন্নয়নের মাধ্যমে শ্রমিকের উৎপাদনশীলতা ও মজুরি বাড়ানোর লক্ষ্যে Skills for Employment Investment Program-এর আওতায় ১৫ লক্ষ মানুষকে প্রশিক্ষণ দেওয়ার ব্যবস্থা করা হয়েছে। শিক্ষিত বেকার যুবকদের কর্মসংস্থান সৃষ্টির লক্ষ্যে সরকার যুব উন্নয়ন অধিদপ্তরের মাধ্যমে ন্যাশনাল সার্ভিস কর্মসূচি বাস্তবায়ন করছে। দক্ষতা উন্নয়ন সংক্রান্ত সরকারের বিভিন্ন কার্যক্রমকে সমন্বিত আকারে পরিচালনার জন্য প্রধানমন্ত্রীর কার্যালয়ের অধীনে জাতীয় দক্ষতা উন্নয়ন কর্তৃপক্ষ (NSDA) গঠিত হয়েছে। অর্থনীতির গতি বৃদ্ধি ও দক্ষকর্মীর ক্রমবর্ধমান চাহিদার পরিপ্রেক্ষিতে দক্ষ জনশক্তি তৈরির লক্ষ্যে ইতোমধ্যে জাতীয় দক্ষতা উন্নয়ন কর্তৃপক্ষ বিধিমালা, প্রশিক্ষণ প্রতিষ্ঠান নিবন্ধন নীতিমালা, জাতীয় মানবসম্পদ উন্নয়ন তহবিল ব্যবস্থাপনা নীতিমালা-২০১৯ প্রণীত হয়েছে এবং এর জনবল কাঠামো অনুমোদিত হয়েছে। এই তহবিল যথাযথভাবে ব্যবহারের মাধ্যমে বিপুলসংখ্যক লোক দক্ষ জনশক্তিতে পরিণত হবে।

বাংলাদেশ সিভিল সার্ভিসকে সেবাধর্মী, উন্নয়নবান্ধব ও আধুনিক প্রতিষ্ঠান হিসেবে গড়ে তোলার লক্ষ্যে দেশে-বিদেশে প্রশিক্ষণের পরিসর বাড়ানোসহ নানারকম সংস্কার কর্মসূচি বাস্তবায়ন করা হচ্ছে। ক্যাডার অফিসারদের বুনিয়াদি প্রশিক্ষণের মেয়াদ চার মাস থেকে বাড়িয়ে ছয় মাস করা হয়েছে।

বিএসটিডি দীর্ঘকাল ধরে মানবসম্পদ উন্নয়নের বিভিন্ন কর্মসূচি পরিচালনা করে আসছে। প্রতিষ্ঠানটি প্রশিক্ষণ বিষয়ক গবেষণা পরিচালনা, সরকারি-বেসরকারি প্রশিক্ষণ প্রতিষ্ঠানসমূহের সাথে সমন্বয়মূলক কাজ ও উচ্চতর প্রশিক্ষণ আয়োজন করে রাষ্ট্রের মানবসম্পদ উন্নয়নে ভূমিকা রাখছে। আমি বিশ্বাস করি, আগামী দিনেও বিএসটিডি তাদের গৃহীত কার্যক্রমের মাধ্যমে আমাদের সরকারের রূপকল্প-২০২১ ও রূপকল্প-২০৪১ বাস্তবায়নে সহায়ক শক্তি হিসেবে কাজ করবে এবং মানবসম্পদ উন্নয়ন ও দক্ষতা অর্জনের মাধ্যমে জাতির পিতার স্বপ্নের সোনার বাংলাদেশ বিনির্মাণে উল্লেখযোগ্য ভূমিকা রাখবে।

আমি ২৫তম জাতীয় প্রশিক্ষণ দিবস এবং বাংলাদেশ প্রশিক্ষণ ও উন্নয়ন সমিতির ৪০তম প্রতিষ্ঠাবার্ষিকী উপলক্ষ্যে গৃহীত সকল কর্মসূচির সার্বিক সাফল্য কামনা করছি।

জয় বাংলা, জয় বঙ্গবন্ধু

বাংলাদেশ চিরজীবী হোক।”

#

শাওন/কামাল/রেজ্জাকুল/শামীম/২০২১/১০.৪৪ ঘণ্টা

তথ্যবিবরণী নম্বর : ৩২৪

**জাতীয় প্রশিক্ষণ দিবস উপলক্ষ্যে রাষ্ট্রপতির বাণী**

**ঢাকা, ৮** মাঘ **(২২** জানুয়ারি**) :**

রাষ্ট্রপতি মোঃ আবদুল হামিদ আগামীকাল ২৩ জানুয়ারি ২৫তম জাতীয় প্রশিক্ষণ দিবস উপলক্ষ্যে নিম্নোক্ত বাণী প্রদান করেছেন :

“বাংলাদেশ প্রশিক্ষণ ও উন্নয়ন সমিতি (বিএসটিডি) কর্তৃক ২৫তম জাতীয় প্রশিক্ষণ দিবস উদ্‌যাপনের উদ্যোগকে আমি স্বাগত জানাই।

রাষ্ট্রের আর্থসামাজিক উন্নয়নকে ত্বরান্বিত করতে প্রয়োজন দক্ষ, অভিজ্ঞ, পেশাদার, সেবামুখী ও পরিশ্রমী কর্মীবাহিনী। দক্ষ মানবসম্পদ সৃষ্টিতে প্রাতিষ্ঠানিক শিক্ষার পাশাপাশি পেশাভিত্তিক উন্নত ও আধুনিক প্রশিক্ষণ অপরিহার্য। সরকার বিশ্বায়নের চ্যালেঞ্জ মোকাবিলার পাশাপাশি একটি সমৃদ্ধ ও উন্নত বাংলাদেশ গড়ার লক্ষ্যে শিক্ষা, চিকিৎসা, অবকাঠামোসহ বিভিন্ন সেক্টরে ব্যাপক উন্নয়ন পরিকল্পনা গ্রহণ ও বাস্তবায়ন করছে। এই বিপুল কর্মকান্ডের যথাযথ বাস্তবায়নে দেশের বিশাল জনসংখ্যাকে মানবসম্পদে পরিণত করতে হবে। অন্যথায় ঈপ্সিত ফলাফল অর্জন করা কঠিন হবে। এ প্রেক্ষাপটে বিভিন্ন ট্রেডে প্রশিক্ষণের গুরুত্বকে ছড়িয়ে দিতে জাতীয় প্রশিক্ষণ দিবস পালন একটি প্রশংসনীয় উদ্যোগ বলে আমি মনে করি।

বাংলাদেশ প্রশিক্ষণ ও উন্নয়ন সমিতি দেশের প্রশিক্ষক ও প্রশিক্ষণ সেক্টরের সামগ্রিক উন্নয়নের লক্ষ্যে বিগত চারদশক যাবৎ গবেষণা ও প্রশিক্ষণ কর্মসূচি পরিচালনা করছে। তাদের এ প্রয়াস সরকারের মানবসম্পদ উন্নয়ন প্রচেষ্টাকে সফল করতে ইতিবাচক ভূমিকা রাখছে। প্রশিক্ষণের মাধ্যমে অর্জিত জ্ঞান ও দক্ষতার যথাযথ প্রয়োগ নিশ্চিত করা জরুরি, এ বিষয়টিও খেয়াল রাখতে হবে। বাংলাদেশ প্রশিক্ষণ ও উন্নয়ন সমিতি দক্ষ মানবসম্পদ তৈরিতে তাদের নিরলস প্রচেষ্টা অব্যাহত রাখবে- এ প্রত্যাশা করি।

আমি ২৫তম জাতীয় প্রশিক্ষণ দিবস উপলক্ষ্যে গৃহীত সকল কর্মসূচির সার্বিক সফলতা কামনা করছি।

জয় বাংলা।

খোদা হাফেজ, বাংলাদেশ চিরজীবী হোক।”

#

হাসান/কামাল/রেজ্জাকুল/শামীম/২০২১/১০.৪২ ঘণ্টা